Μετεμμηνόπαυση είναι ο όρος που χρησιμοποιείται για να περιγράψει τον χρόνο μετά την εμμηνόπαυση. Όταν μια γυναίκα σταματήσει να έχει περίοδο για διάστημα 12 συνεχόμενων μηνών, τότε μπαίνει και επίσημα στο μετεμμηνεπαυσιακό στάδιο της ζωής της, στο οποίο και παραμένει μέχρι τον θάνατο. Σε αυτό το στάδιο, η αναπαραγωγική λειτουργία σταματά, τα επίπεδα των γυναικείων ορμονών (οιστρογόνα και προγεστερόνη) μειώνονται και συνεχίζουν να παρατηρούνται συμπτώματα εμμηνόπαυσης, όπως οι εξάψεις, οι νυχτερινές εφιδρώσεις, η μειωμένη σεξουαλική επιθυμία και θέματα ψυχικής φύσεως (κατάθλιψη), τα οποία τείνουν να γίνονται πιο ήπια.   Οι γυναίκες μετά την εμμηνόπαυση διατρέχουν αυξημένο κίνδυνο καρδιακών παθήσεων, οστεοπόρωσης, κατάθλιψης και κολπικής ατροφίας. Για την πρόληψη αυτών των καταστάσεων υγείας, η μετεμμηνοπαυσιακή φροντίδα κρίνεται απαραίτητη. Η μετεμμηνοπαυσιακή φροντίδα περιλαμβάνει τεστ Παπανικολάου, εξετάσεις πυελικού εδάφους και μαστογραφίες. Για τη συχνότητα αυτών των εξετάσεων, θα πρέπει η κάθε γυναίκα να ενημερώνεται από έναν γυναικολόγο ειδικευμένο στην εμμηνόπαυση.